Hoërskool Overvaal: ‘Afrikaans word geboelie’, klagte by polisie ingedienTwee mense is Woensdagoggend beseer en tien is in hegtenis geneem buite Hoërskool Overvaal in Vereeniging. Foto: Twitter via @Jonisayi Die VF Plus het Woensdag gesê dit is duidelik dat Panyaza Lesufi, die LUR van onderwys in Gauteng, Afrikaans misbruik as ŉ rookskerm om sy departement se eie onbevoegdheid te verbloem en sodoende rassekonflik veroorsaak. Dr. Pieter Groenewald, leier van die VF Plus, het gesê Lesufi se tirade teen Afrikaans, asook die konstitusionele hof se uitspraak teen Afrikaans rakende die Universiteit van die Vrystaat, bewys dat Afrikaans geboelie word. Die VF Plus meen dit het tyd geword dat Afrikaanssprekendes hul stem dik maak en begin terugslaan. Hy het gesê die VF Plus het daarom Dinsdag ŉ strafregtelike klag ingedien teen Criselda Makhubela, die onderwysdepartement se streekdirekteur vir Sedibeng-Oos, na aanleiding van die onlangse hofuitspraak in die Hoërskool Overvaal-saak. “Die klagte is dwarsboming van die gereg, intimidasie en aanhitsing om meineed te pleeg deurdat Makhubela luidens die hofuitspraak die skoolhoofde van die Engelse hoërskole Phoenix en Jan Smuts geïntimideer het om hul beëdigde verklarings te verander deur te sê die skole het nie plek vir ekstra leerders nie terwyl hulle aanvanklik gesê het daar is plek,” het Groenewald gesê. “Die ANC en EFF se ontwrigtende en skoorsoekende optrede Woensdag by die Hoërskool Overvaal in Vereeniging is onaanvaarbaar. Die VF Plus wil dit duidelik stel dat elke ouer en individu die grondwetlike reg het om hulself en hul kinders te beskerm.” Groenewald het gesê die EFF en die ANC wil van kinders politieke kanonvoer maak en misbruik om verlore aansien te probeer herwin. “Die VF Plus is sterk gekant daarteen dat kinders as speelbal vir politieke doeleindes gebruik word. Kinders moet beskerm word om in ŉ vreedsame omgewing hul skoolonderrig te ontvang. Die EFF en die ANC ondermyn die opvoeding van leerders met hul uitlokkende gedrag en stel ŉ swak voorbeeld oor hoe geskille opgelos moet word.” Hy het afgesluit deur te sê: “Ek doen ŉ beroep op ouers om hul regte met waardigheid te beskerm, maar om nie die reg in eie hande te neem en die slagoffers van kwaadwillige uitlokking te word nie.” Maroela Media het vroeër berig ŉ betoging buite Hoërskool Overvaal het Woensdag gewelddadig geraak, dermate dat polisiebeamptes skokgranate en rubberkoeëls moet afvuur om die skare uiteen te jaag. Die betoging hou verband met ŉ hooggeregshofuitspraak vroeër die week toe die hof beslis het dat die Gautengse departement van onderwys nie Hoërskool Overvaal kan dwing om die 55 Engelssprekende leerders by die skool in te neem nie. Die skool het aangevoer hy het nie plek vir nog leerders of die nodige hulpbronne om Engelssprekende leerders te onderrig nie. Lesufi het kort nadat die uitspraak gelewer is, gesê die departement sal teen die hofuitspraak appelleer. Tien mense is tydens die betoging in hegtenis geneem en twee betogers is beseer. Lesufi het later Woensdag tydens ŉ nuuskonferensie gesê die 55 Engelssprekende leerders wat by Hoërskool Overvaal in Vereeniging weggewys is, is by Riverside High School, net 15 km daarvandaan, toegelaat.